**POVESTE DE DRAGOSTE**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

POVESTE DE DRAGOSTE

Din orice universuri paralele,

Jocul de curbe spaţio-temporale

Ne aducea cumva pe-aceiasi cale.

Ne dăruia cumva aceleaşi stele.

Orice oceane ne-ar fi despărţit,

Aici, sau pe un câmp cu maci aprinşi,

De dragoste tot am fi fost învinşi

Şi paşii noştrii tot s-ar fi-ntalnit.

Te-aş fi zărit în treacăt într-o vară,

Te-aş fi ascuns apoi în amintiri,

Cu nimbul ipoteticei iubiri

Ce o visezi în fiecare seară.

Iar după ani şi tot din întâmplare,

Ţi-aş fi vorbit, sau poate nici atât.

Ochii spre mine vei fi coborât

Nepăsători, iubirea mea ce mare.

Şi anii trec cu grabnică risipă,

Iubiri fugare, doruri neîmplinite,

Castelele din Spania năruite,

Până-ntr-o zi, până în marea clipă.

Căci vine-o clipa-n-care te ating

Şi tu-mi vorbeşti, şi nu mai e un vis.

Ochii tăi calzi spre mine s-au deschis

Şi parcă zbor, şi mă rotesc, şi ning...

Şi-apoi iţi scriu cu dragoste nebună

Despre clavire, leoparzi şi dor.

Îţi scriu despre lăstun, despre condor,

Si-ţi scriu c-aş vrea să ningem împreună.

O ursitoare bună mi-a menit

Să strâng în braţe dulcea ta făptura.

Să te sărut cu patimă pe gură,

Să-mi fi iubită şi să-ţi fiu iubit.

Ne-a fost sortit, ca într-o poezie,

Să trecem peste zidul de mărgean.

Corăbiei mele, tu îi eşti liman

La care-am ancorat pentru vecie.